1РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/172-24

25. новембар 2024. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 25. НОВЕМБРА 2024. ГОДИНЕ

Седница је почела у 18,00 часова.

Седницом је председавала Невена Ђурић, председница Одбора.

Седници су присуствовали: Јадранка Јовановић, Лепомир Ивковић, Небојша Бакарец, Наташа Јовановић, Марко Атлагић, Невена Ђурић, Љубица Вранеш, Дуња Симоновић Братић, Акош Ујхељи, Јован Јањић, Зоран Лутовац, чланови Одбора.

Седници су присуствовали: Душан Марић, Бранимир Јовановић, Растислав Динић, заменици чланова Одбора.

Поред чланова Одбора, седници су присуствовали Саша Симовић представник Регулаторног тела за електронске медије.

Пре преласка на утврђивање дневног реда, председавајућа је констатовала да седници присуствује 14 народних посланика и да су испуњени услови за рад и пуноважно одлучивање.

Такође, подсетила је чланове Одбора да је потребно да се придржавају времена за расправу у складу са чланом 75. Пословника Народне скупштине, као и да је седница сазвана у року краћем од 3 дана у складу са чланом 72. став 2. како би Одбор могао да размотри предложени дневни ред.

На предлог председавајуће, чланови Одбора су гласањем (12 „за“, нема против“, нема уздржаних, 2 „није гласало“) усвојили следећи

**Д н е в н и р е д:**

1. Утврђивање Предлога одлуке о давању сагласности на Статут Регулаторног тела за електронске медије, које је поднео Савет Регулаторног тела за електронске медије (03 Број 110-2289/23), од 8. децембра 2023. године.
2. Одлучивање о покретању поступка за предлагање кандидата за избор чланова Савета Регулаторног тела за електронске медије;

Одбор је већином гласова (12 „за“, нема против, нема уздржаних, 2 „није гласало“) усвојио:

- Записник Друге седнице Одбора за културу и информисање, одржане 22. јула 2024. године.

**ПРВА ТАЧКА ДНЕВНОГ РЕДА**: Утврђивање Предлога одлуке о давању сагласности на Статут Регулаторног тела за електронске медије, које је поднео Савет Регулаторног тела за електронске медије (03 Број 110-2289/23), од 8. децембра 2023. године.

Председница Одбора обавестила је чланове да је Савет Регулаторног тела за електронске медије 8. децембра 2023. године поднео Народној скупштини Статут Регулатора који је донео на седници одржаној 30. новембра 2023. године. Чланом 28. став 1. Закона о електронским медијима прописано је да Статут Регулаторног тела доноси Савет Регулаторног тела за електронске медије, а ставом 3. истог члана прописано је да Народна скупштина даје сагласност на Статут Регулатора.

Председница Одбора је отворила расправу и дала реч представнику Регулаторног тела за електронске медије господину Саши Симовићу.

Симовић је обавестио присутне да је крајем 2023. године ступио на снагу нови Закон о електронским медијима који је предвидео обавезу Савета Регулаторног тела за електронске медије да донесе Статут као општи акт који је неопходан за функционисање Регулаторног тела за електронске медије. Упутио је на то која све питања регулише нови Статут. Нагласио је да је новина у Закону о електронским медијима то да је као други орган поред Савета сада предвиђен и директор чије права и обавезе прописује Статут у складу са законом.

Зоран Лутовац упутио је критику председници Одбора због сазивања седнице Одбора у року краћем од три дана, јер сматра да образложење за такав поступак није било релевантно и тражи објашњење. Такође, упутио је критику због тога што је седница на којој се разматра важна тема заказана истог дана када се на Седници Народне скупштине разматра тема буџета.

Наташа Јовановић навела је како и поред важности избора чланова Савета РЕМ – а, сведок је, као и неке њене колеге, тога да се од стране готово свих опозиционих странака ово питање и сам рад РЕМ – а злоупотребљавало, политизовало и давањем лажних информација јавност је довођена у заблуду. Истакла је како су наводи о томе како је председница Одбора Невена Ђурић извршила злоупотребу нетачни и да је поступила онако како закон налаже као и да је у тренутку када су чланови савета РЕМ – а, заједно са председницом тог тела, дали оставку, на првој наредној седници покренула хитан поступак за предлагање нових кандидата. Наводи и то да је непримерено било обраћање појединих народних посланика бившој председници РЕМ – а Оливери Зекић. Истакла је како је познато то да су чланови РЕМ – а покренули пред Уставним судом оцену уставности члана 126. став 1. Закона о електронским медијима што је њихово уставно и грађанско право, наводећи да Одбор нема права да одлучује када ће Уставни суд донети одлуку по том питању као ни на то какву ће одлуку донети. Навела је како верује да ће будући сазив РЕМ – а, као што је то чинио и претходни, одолевати манипулацијама, злоупотребама и притисцима опозиционих посланика као и „тајкунских медија“ који њих подржавају. Наводи да се у једном моменту са тим ишло толико далеко да је Милораду Вукашиновићу, који је био члан Савета РЕМ – а на улазу у зграду у којој станује нацртан кукасти крст као и то да је, заједно са члановима своје породице, био подвргнут застрашивању. Као пример наводи и то да је Оливера Зекић била изложена тендензиозним саопштењима и директним нападима.

Невена Ђурић навела је да је сигурна како ће се сви присутни сложити да је ово веома важна тема као и то да је важно да се обе тачке дневног реда усвоје. Истакла је да изгледа као да поједини нису упознати са процедуром, али и са проблемом – поступком пред Уставним судом који је у току, а који је поменула госпођа Наташа Јовановић. Наводи како се по броју присутних народних посланика на седници Одбора види колико је појединима важна ова тема – када се ради о посланицима који чине владајућу већину као и када се ради о посланицима који долазе из редова опозиције.

Одбор је већином гласова (12 „за“, нема против, нема уздржаних, 2 „није гласало“) прихватио Предлог о давању сагласности на Статут Регулаторног тела за електронске медије који је поднео Савет Регулаторног тела за електронске медије 8. децембра 2023. године.

**ДРУГА ТАЧКА ДНЕВНОГ РЕДА:** Одлучивање о покретању поступка за предлагање кандидата за избор чланова Савета Регулаторног тела за електронске медије.

Председавајућа је обавестила чланове Одбора да је чланом 13. Закона о електронским медијима прописано да Одбор Народне скупштине надлежан за информисање објављује јавни позив за предлагање кандидата за избор чланова Савета регулатора, такође и да је прописано да поступак предлагања чланова Савета регулатора спроводи Одбор Народне скупштине надлежан за информисање. Поступак предлагања чланова Савета Регулаторног тела за електронске медије регулисан је члановима 13. и 14. Закона о електронским медијима. За члана Савета регулатора може се предложити и изабрати само лице које испуњава услове прописане члановима 10. и 15. Закона о електронским медијима. Обавестила је чланове Одбора да су Предлог одлуке о покретању поступка за предлагање кандидата за избор чланова Савета Регулаторног тела за електронске медије добили путем електронске поште од службе Одбора, као и то да се може наћи у систему е – парламента, након чега је отворила дискусију.

Зоран Лутовац се надовезао на претходни коментар председавајуће о броју посланика присутних на седници и рекао да треба нагласити да је седница заказана данас за данас и да је број присутних такав зато што су народни посланици позив за седницу добили неколико сати раније, на шта је председавајућа Одбора одговорила да је седница заказана по хитном поступку.

Даље, Зоран Лутовац наводи да је пред Уставним судом такође покренут и поступак о крађи на парламентарним изборима у децембру 2023. године и да је покретање поступака пред Уставним судом техника да се врши опструкција. Наводи да опструкција постоји и унутар саме Народне скупштине и као пример наводи покренуту иницијативу за интерпелацију Синише Малог. Истиче како је у два сазива Демократска странка покренула иницијативу за разрешење чланова РЕМ – а, на шта није било никакве реакције. Навео је како се седница по хитном поступку не може заказати уколико се не наведе изузетан разлог, што у случају ове седнице није учињено.

Председавајућа је као одговор на то поново прочитала обавештење у којем наводи: „Подсећам вас да сам ову седницу сазвала у року краћем од три дана у складу са чланом 72. став 2. Пословника Народне скупштине како би Одбор могао да размотри предложени дневни ред.“

Зоран Лутовац је упутио критику председавајућој због начина на који води седницу.

Председавајућа је подсетила на то да је 2009. године рок за избор 3 члана Савета РЕМ - а истекао у марту 2009. године а да су чланови изабрани тек крајем 2009. године.

Небојша Бакарец навео је како годинама од стране опозиције и „тајкунских шолакових медија“ долазе претње, напади, сатанизација и претње смрћу и као пример наводи догађај из 2023. године када је посланик Јовановић Александар претио смрћу члановима РЕМ – а на седници Одбора за културу и информисање. Сматра како је циљ опозиције да натерају државу, РЕМ и Одбор за културу и информисање да додели националну фреквенцију компанији „United media“. Додаје како сматра да телевизије Н1 и Нова С злоупотребљавају кабловску фреквенцију и користе је против државе и народа. Наводи како је бивша председница Савета РЕМ – а, Оливера Зекић у дневном листу „Данас“, од стране бившег председника НУНС – а и Сергеја Трифуновића – бившег председника ПСГ – а, називана погрдним именима. Даље, наводи како је Иван Чоловић 4. јануара 2021. године на сајту Пешчаник такође госпођу Зекић називао погрдним именима и упитао је Растислава Динића да ли се оградио од тога, будући да и он пише за поменути портал. Упитао је и Зорана Лутовца да ли је осудио цртање кукастог крста на згради у којој станује Милорад Вукашиновић, бивши заменик председника РЕМ – а, будући да је утврђено да је учинилац тог дела члан Демократске странке.

Растислав Динић је у свом одговору на наводе посланика Бакареца изјавио како Иван Чоловић у поменутом тексту није називао Оливеру Зекић погрдним именима, већ како је ставио под наводнике називе које је госпођа Зекић сама изнела у јавност. У даљем излагању, обратио се госпођи Наташи Јовановић и навео како је дала сликовит пример зашто у Србији независна тела попут РЕМ – а треба штитити од притиска власти. Упитао је одакле председнику Александру Вучићу ингеренција да се бави РЕМ – ом, уз коментар да је његова наредба довела до сазивања ове седнице по хитном поступку. Упутио је коментар председници Одбора како није одговорила на питање посланика Лутовца - који је разлог за овако хитно сазивање седнице Одбора. Навео је како је нови Закон по којем се сада бирају чланови Савета РЕМ – а резултат преговора између представника власти и представника медијских удружења, у којем су посредовали и различити представници страних медијских удружења, и да је веома лош сигнал то кад се седница Одбора за културу и информисање користи како би се подсмевало представницима опозиције.

Невена Ђурић је навела да чим се неки захтев опозиције не испуни они одмах сматрају да је то сигнал у лошем правцу, а да једини који су заправо меродавни да говоре шта јесте или није у добром правцу јесу грађани.

Наташа Јовановић реаговала је на излагање господина Динића и навела како председник Републике Србије није имао намеру да најављује или да се меша у избор чланова Савета РЕМ – а, већ да је дао одговор на директно новинарско питање о стању у медијима и томе када ће бити изабрани нови чланови Савета РЕМ – а. Упутила је критику представницима опозиције који, према њеном мишљењу, користе сваку ситуацију да исмевају, вређају и да се вербално и физички насилно понашају. Наводи како без обзира на то колико пута је била народни посланик, а то се такође односи и на њене колеге присутне у сали, на седницу Одбора никада није дошла неприпремљена и истакла је како је то њихов посао.

Зоран Лутовац изјавио је како сматра да дискусије које се не односе на тачке дневног реда не треба да се воде на Одбору за културу и информисање. Упутио је критике на рачун тока и вођења Седнице Народне скупштине на којој се тог дана расправљало о буџету Републике Србије. Као одговор на питање господина Бакареца о цртању кукастих крстова на улазу у зграду Милорада Вукашиновића изјавио је како о томе не зна ништа, али да је тај догађај вероватно повезан са чињеницом да се Оливера Зекић сликала у нацистичкој униформи. Даље, одговара на наводе о избору чланова Савета РЕМ – а из 2009. године и истиче како сматра да је дошло време за то да представници власти престану да се позивају на прошлост.

Председавајућа је изјавила да је схватила колико би представници опозиције желели да су у време када су били на власти имали резултате какве има данашња власт.

Небојша Бакарец наводи како разуме да господин Динић брани свог колегу Чоловића, али да је поново прочитао наведени текст и истиче да је господин Чоловић у том тексту афирмативно и подсмешљиво говорио о увредама упућеним госпођи Зекић, као и то да ниједном у свом тексту није осудио те претње и увреде.

Растислав Динић поново је истакао да госпођи Зекић нико није упутио поменуте увреде, већ како их је она упутила сама себи. Навео је како му је госпођа Наташа Јовановић препоручила да претражи архиву после 5. октобра 2000. године и да прочита како је тадашња опозиција водила веома садржајне дискусије, што је он и учинио. Даље, навео је како је 2002. године госпођа Наташа Јовановић, као посланица Српске радикалне странке, полила водом тадашњу председницу Народне скупштине Наташу Мићић, након чега је почупала каблове. О поменутом догађају наставља наводећи цитат из дневног листа „Глас јавности“. Закључује тиме како је избор нових чланова Савета РЕМ – а шанса да се направи први важан корак у решавању акутне политичке кризе у Србији.

Председница Одбора закључила је расправу и ставила на гласање Предлог о покретању поступка за предлагање кандидата за избор чланова Савета Регулаторног тела за електронске медије.

Одбор је већином гласова (11 „за“, нема против, нема уздржаних, 3 „није гласало“) прихватио овај Предлог.

Председавајућа је обавестила чланове Одбора како је неопходно да се утврди текст Јавног позива за предлагање кандидата за избор чланова Савета Регулаторног тела за електронске медије. Такође, обавестила је чланове Одбора да се Јавни позив налази у систему е – парламента, као и да им је достављен путем електронске поште.

Председавајућа је ставила на гласање предлог да Одбор утврди Јавни позив у предложеном тексту.

Одбор је већином гласова (12 „за“, нема против, нема уздржаних, 2 „није гласало“) усвојио овај предлог.

Председница Одбора обавестила је чланове да ће Јавни позив за предлагање кандидата за избор чланова Савета Регулаторног тела за електронске медије бити објављен у “Службеном гласнику Републике Србије”, дневном листу “Политика” као и на интернет страници Народне скупштине.

Седница је завршена у 19:06 часова.

СЕКРЕТАР ПРЕДСЕДНИК ОДБОРА

Дана Гак Невена Ђурић